নামাজিদের অনেকে নির্ধারিত সময়ে নামাজ পড়া এবং জামায়াতে নামাজ পড়াই যথেষ্ট মনে করেন। অথচ সুষ্ঠুভাবে ও বিশুদ্ধভাবে নামাজ পড়াও যে অতিব জরুরি সে ব্যাপারে ন্যূনতম নজর দেন না, অশুদ্ধ নামাজ পড়া যে নামাজ না পড়ারই সমতুল্য তা নিয়ে কখনও ভাবেন না।  নামাজ আদায় করা যেমন জরুরি, ছহীহ শুদ্ধভাবে সূরা-কেরায়াত পড়া, বিশুদ্ধভাবে নামাজ পড়াও জরুরি। আহমদ শরীফে বর্ণিত হাদীস হচ্ছে, সবচেয়ে বড় চোর হল সেই ব্যক্তি যে নামাজে চুরি করে। জিজ্ঞাসা করা হলো-কীভাবে নামাজে চুরি করা হয়? রসূল সাল্লাল্লাহু আলাইহিওয়াসাল্লাম বললেন, যথাযথভাবে রূকু-সিজদা না করা ও ছহীহভাবে কুরআন না পড়া। সুষ্ঠুভাবে রূকু-সিজদা না করলে এবং নামাজের ভিতরের সূরা-কেরায়াত ছহীহভাবে না পড়লে নামাজকে পুরোনো কাপড়ের মত গুটিয়ে নামাজির মুখের ওপর ছুঁড়ে মারা হয় বলেও হাদীসে বর্ণিত হয়েছে। এছাড়া নামাজ ভঙ্গের ১৯টি কারণের  মধ্যে নামাজ অশুদ্ধ পড়াও একটি এবং অন্যতম। নামাজ আদায়ে নামাজিকে প্রতিদিন কমপক্ষে এক ঘণ্টা সময় ব্যয় করতে হয়। আজীবন নামাজ আদায়কে সুষ্ঠু ও ছহীহ করার জন্য, নামাজ শেখার জন্য একজন নামাজিকে কিছু সময় ব্যয় করা, অন্তত ২০/৩০ ঘণ্টা সময় ব্যয় করা অসম্ভব বা কঠিন কিছু মনে হওয়ার কথা নয়। সূরা ফাতিহার ৭টি আয়াত এবং প্রতি রাকায়াতের জন্য কমপক্ষে ৩ আয়াত করে ৪ রাকায়াত নামাজের জন্য ১২ আয়াত মোট ১৯টি কুরআনের আয়াত শিখলে এবং নামাজ শুরুর আল্লাহু আকবার থেকে শুরু করে নামাজের ভিতরের দোয়া-দরূদসহ নামাজ শেষের আচ্ছালামুআলাইকুম ওয়ারাহমাতুল্লাহ  পর্যন্ত সব মিলিয়ে সর্বোচ্চ ৩৫/৪০টি বাক্য শিখলেই একজন নামাজির নামাজ ছহীহ শুদ্ধ হওয়া সম্ভব।